АҞӘА, рашәара 26 – Sputnik. Аԥсны афымцалашара аамҭа-аамҭала арцәара еиҭахәаԥшуеит аԥхынтәи аԥсшьара ашьҭахь, абри азы аҳәамҭа ҟаиҵеит Аԥсуа телехәаԥшра аинтервиу азҭаз "Амшынеиқәафымцамч" афымцацәаҳәақәа реихшаразы амаҵзура аиҳабы Саид Блабба.
Рашәара 28 инаркны Аԥсны афымцалашара уахыки-ҽнаки рыла ҩ-сааҭк идырцәоит.
"Ари аҩыза аамҭеихшара ыҟазаауеит аԥхынтәи аԥсшьара нҵәаанӡа. Уи анаҩс ари аамҭеихшара иаҳа иӷәӷәахар ҟалап", - ҳәа азгәеиҭеит Блабба.
"Амшынеиқәафымцамч" анџьныр хада ихаҭыԥуаҩ ишазгәеиҭаз ала, иахьатәиала атәылаҿы афымцалашара 6,5 миллион киловат-сааҭ ахархәара амоуп. Егьырҭ ашықәсқәа ирҿҳарԥшуазар 2,5 миллион киловат-сааҭ рыла еиҳауп.
"Ишьақәгылаз аҭагылазаашьаз ҳара иаҳбарҭоуп афымцамч азымхара 400 миллион киловат-сааҭ", - иҳәеит Блабба.
АУН "Амшынеиқәафымцамч" аиҳабы Михаил Логәуа иажәақәа рыла, уахыки-ҽнаки 1500 киловатт сааҭ аҽҭагӡаразы иахьа ф-сааҭк афымцалашара арцәара аамҭеихшара алагалазар ахәҭоуп. Логәуа дшахәаԥшо ала Урыстәылантәи Аԥсныҟа афымцамч аашьҭра аҭаххоит 2021 шықәса абҵарамза инаркны.
АУН "Амшынеиқәафымцамч" адыррақәа рыла, Аԥсны афымцацәаҳәақәа ажәит, рҭагылазаашьа нагарҭа амамкәа ибааԥсуп.